Nog ŉ Medupi-eenheid by kragnetwerk gevoegMedupi-kragstasie Foto: Eskom Eskom het Vrydag aangekondig eenheid nommer vyf van die Medupi-kragstasie is gesinkroniseer en is die tweede van ses 800MW eenhede om aan die nasionale kragnetwerk gekoppel te word. Die eerste van ses eenhede by Medupi is in Maart verlede jaar by die nasionale kragnetwerk aangesluit. Sinkronisasie is die proses ná konstruksie wanneer dit vir die eerste keer aan die kragnetwerk gekoppel word. Nadat die eenheid met die kragnetwerk gesinkroniseer is, moet verdere optimalisering en toetse gedoen word om te verseker die eenheid is veilig en betroubaar. Sodra dit afgehandel is, word die eenheid as bruikbaar verklaar en aan die opwekkingsafdeling by Eskom oorhandig. Brian Molefe, hoof uitvoerende beampte van Eskom, het in ŉ verklaring gesê die sinkronisasie van die tweede eenheid is ŉ goeie aanduiding dat die kragverskaffer goed op dreef is om die New Build-program te voltooi. “Hierdie mylpaal versterk ons mening dat beurtkrag iets van die verlede is. Ek is baie in my skik met hierdie prestasie,” het Molefe gesê. Baldwin Ngubane, Eskom-voorsitter, meen die eenheid se sinkronisasie bewys Eskom “is in goeie hande”. “Ons loof die span wat verseker het dat die eenheid voor die geskeduleerde afsnytyd gesinkroniseer is. Dit is ŉ ongelooflike prestasie,” het hy gesê. Eskom het aanvanklik in 2007, toe die projek van stapel gestuur is, gesê dit sal nie langer as vier jaar neem om te voltooi nie. Die projek is egter sedertdien verskeie keer vertraag deur onder meer stakings. Wanneer Medupi voltooi is, sal dit die vierde grootste steenkool-aangedrewe kragaanleg en die grootste droë-verkoelde kragstasie (dry cooled) in die wêreld wees. Dit sal bestaan uit ses eenhede en sal oor ŉ kapasiteit van 4 800MW beskik. Medupi maak gebruik van droë-verkoeling weens ŉ watertekort in die Lephalale-omgewing.